La WG: Auto-WG-grafia 
(part 2)

Da Chatrina Josty

La davosa giada eran nus arrivads fin il Welschdörfli. Il Welschdörfli, mia segunda staziun da wg. Segunda staziun, ma en sasez l’emprima dretga wg che jau aveva cun mia cunstanzista dal Florentini. En duas eran nus damai scappadas dal rest dal femnom da la “casa F”. Ma era en duas essan nus betg restadas ditg sulettas, nossas ex-amias ed ex-cunabitantas dal Florentini vegnivan numnadamain savens per ans far la visita cur ch’i aveva num “Berlin Berlin” u “Sex and the City” en nossa televisiun (mia televisiun). Il mardi saira vegniva grad duas giadas “Sex and the City”, ina giada a las nov e lura anc ina giada a las indesch. Vul dir che las visitas tatgavan sin noss canapé fin tard en per la notg (suenter l’emissiun stuev’ins gea anc reflectar ensemen sur da quai ch’era capità). Perquai avain nus adina pli savens gì il basegn d’esser sulettas per da guardar mo en duas “Sex and the City” e perquai n’avain nus mintgatant simplamain betg avert la porta cur ch’igl ha scalinà. Il di suenter cun la stgisa che nus n’hajan gnanc guardà televisiun, che nus sajan stadas a currer enstagl! (Ha!) Suenter in temp ha mintgina da nus però survegnì il basegn da guardar tut suletta “Sex and the City”, vul dir da star suletta. Uschia essan nus idas dapart. Ma betg lunsch, mintgina mo circa 100 meters davent dal Welschdörfli. Jau sun ida a star en la citad veglia da Cuira. Il bel londervi era che la furnaria, ch’ha avert er la dumengia, era mo trais pass davent da mia abitaziun, la Werkstatt mo tschintg ed il plaz da lavur mo ina minuta cul velo e che la televisiun era mo per mai. Il main bel vi da mia nova abitaziun era: la disco en il tschaler, la glieud che gieva en questa disco e lur fastizs il di suenter, las festas da citad las fin d’emnas cur che jau stueva lavurar, ed … esser suletta cun mia televisiun. Cur che jau sun ida davent da Cuira nun èsi perquai mai stà ina dumonda sche jau veglia ir a star en ina wg u na a Friburg. Ma quai era avant dapli che in onn …ussa fissi però ina dumonda e la resposta forsa in pau differenta, jau na sun numnadamain betg pli uschè persvadida da questa moda da viver. Nus avain gist gì dispita en nossa wg.

La “WG” – Chatrina Josty è studenta a Friburg e scriva dal mintgadi en la “WG” – la cuminanza d’abitar.